A vonalon a közlekedés 1954. december 31-én indult meg. A nagy forgalma miatt 1960-ban a még abban az időben használt Ikarus 60T típusú trolibuszokhoz csatlakoztattak pótkocsit is, amelyek a székesfehérvári Általános Mechanikai Gépgyárban készültek. A pótkocsik a nehéz manőverezhetőség miatt a belvárosban nem közlekedhettek. Többnyire a 75-ös vonalon teljesítettek szolgálatot, ám a csuklós trolik terjedése miatt 1970-re mind a huszonegyet selejtezték. 1968-ban a 75-ös csúcsidőben is percenként indult el a két végállomásról. 1955. május 16-án betétjárat is indult 75A jelzéssel, ami a Hungária körúton a Thököly út és a Népliget között közlekedett. A 3-as metró Élmunkás tér (ma: Lehel tér) és az Árpád híd (ma: Göncz Árpád városközpont) közötti építésekor a 75-ös trolibuszt a Jászai Mari térre helyezték át, de 1984-ben visszahelyezték a korábbi végállomására a Dózsa György útra. 1985. december 6-án módosították útvonalát a Városligetnél, mert komolyan tervbe vették, hogy a felvonulási térnél épüljön fel az új Nemzeti Színház, ezért a régi, Liget peremét követő útvonala helyett a Dvořák sétány – Népstadion út (ma Olof Palme sétány) útvonalon éri el a Hősök terét. 1988-ban a Népstadion végállomását áthelyezték a Népstadion útra. 1993-ban az 1-es villamos elérte a Kerepesi utat. Megszűnt az 55-ös busz és 1995-ig újraindult a 75A trolibusz. 2000-ben az 1-es villamos Közvágóhídig tartó szakaszának átadásakor a Stadionok metróállomásig rövidült.